**NOTĂ INFOMATIVĂ**

**la proiectul Hotărârii Guvernului cu privire la reorganizarea**

**unor societăți pe acțiuni**

***Condițiile ce au impus elaborarea proiectului și scopul urmărit***

Proiectul Hotărârii Guvernului cu privire la reorganizarea unor societăți pe acțiuni este elaborat de către Ministerul Economiei în temeiul art. 6 alin (1), lit.e1) din Legea nr.121-XVI din 4 mai 2007 privind administrarea și dezetatizarea proprietății publice, prevederilor Legii nr. 107-XX din 27 mai 2016 cu privire la energia electrică și în conformitate cu art. 93 și 94 din Legea nr. 1134-XIII din 2 aprilie 1997 privind societățile pe acțiuni, și are ca scop crearea în regiunea de nord a Republicii Moldova a unei sigure societăți/entități care va presta serviciul de distribuție a energiei electrice, în rezultatul căreia se va ridica eficiența, se vor optimiza costurile activității de distribuție, iar, în final, în zona deservită de societatea reorganizată SA”RED-Nord” vor fi create toate condițiile de stabilire a unor tarife pentru prestarea serviciului de distribuție reale, justificate și egale pentru toți consumatorii din una și aceeași categorie de consumatori.

Astfel, aceasta va permite de a eficientiza utilizarea patrimoniului aflat în proprietatea societăților în care statul deține 100% de acțiuni, optimizarea cheltuielilor de distribuție a energiei electrice, precum și va permite egalizarea în drepturi și oportunități a consumatorilor din ambele zone de deservire ale celor două întreprinderi, pentru consumatorii de energie electrică din nordul Republicii Moldova, instalațiile electrice ale cărora sânt conectate la rețelele electrice ale SA ”Rețelele electrice de distribuție Nord” (în continuare SA ”RED-Nord”) și pentru consumatorii conectați la rețelele electrice ale SA ”Rețelele electrice de distribuție Nord-Vest” (în continuare SA” ”RED Nord-Vest”).

De menționat că, anterior SA ”RED-Nord” și SA” RED Nord-Vest” desfășurau atât activitatea de distribuție cît și de furnizare a energie electrice. În anul 2015 prin Hotărârea Guvernului nr. 172 din 15.04.2015 privind inițierea reorganizării unor societăți pe acțiuni, a fost efectuată reorganizarea prin dezmembrare (separare) a SA ”RED-Nord” și SA ”RED Nord -Vest”.

În rezultatul reorganizării prin separe, a fost fondată o nouă societate pe acțiuni, SA ”Furnizarea Energiei Electrice Nord”, care desfășoară activitatea de furnizare a energie electrice în zona de nord a republicii, iar SA ”RED-Nord” și SA ”RED Nord-Vest” prestează doar serviciul de distribuție a energiei electrice către societatea SA ”Furnizarea Energiei Electrice Nord”.

La moment în Republica Moldova serviciul/activitatea de distribuție a energiei electrice este desfășurată de trei întreprinderi de distribuție a energie electrice, și anume:

*Î.C.S. ”RED Union Fenosa” S.A*. - căreia îi aparțin circa 35 mii km de rețele electrice de distribuție, sau 61,5% din totalul rețelelor electrice de distribuție amplasate pe teritoriul Republicii Moldova . Această întreprindere în anul 2016 a distribuit circa 2684 mil. kWh energie electrică (76,2% din totalul energiei electrice distribuite în Moldova) pentru circa 874 mii consumatori din centrul și sudul țării, ce reprezintă 64,4 % din totalul consumatorilor din Republica Moldova.

*S.A ”RED Nord”* - căreia în aparțin 12,6 mii km rețele electrice de distribuție (22,1% din total), care în anul 2016 a distribuit circa 549 mil kWh energie electrică (15,6% din total) pentru 303,5 mii consumatori deserviți (22,4% din total);

*S.A. ”RED Nord-Vest”* – căreia îi aparțin 9,3 km rețele electrice de distribuție (16.5% din total), care în anul 2016 a distribuit circa 292 mil kWh (8,2% din total) pentru 179 mii consumatori (13,2% din total).

După cum este menționat supra, în partea de nord a Republicii Moldova, sunt amplasate doar 38,5% din rețelele electrice de distribuție, la care sânt conectați circa 35,6% din consumatorii de energie electrică și cărora li se distribuie doar 23,8% din totalul de energie electrică distribuită în țară, activează două întreprinderi de distribuție și o întreprindere de furnizare, pe când în partea de sud și centru al Republicii Moldova unde infrastructură de rețea și numărul de consumatori este de 1,6 ori și respectiv, de peste 1,8 ori mai mare decît în parte de nord, activează o întreprindere de distribuție și una de furnizare a energiei electrice.

Ca rezultat, la întreprinderile de distribuție din nordul țării și, în primul rînd, la SA ”RED ”Nord-Vest” se generează costuri unitare mai mari, care, la rîndul său, impune stabilirea unor tarife diferențiate pentru prestarea serviciului de distribuție societății SA “Furnizarea Energiei Electrice Nord”. Astfel, tariful de prestare a serviciului de distribuție de către SA”RED Nord-Vest” stabilit pentru cea mai mare parte din consumatori, precum sînt consumatorii casnici, este cu peste 15% mai mare decît tariful stabilit pentru această categorie de consumatori deserviți de SA”RED- Nord”.

Este de menționat că, în comparație cu tariful de distribuție stabilit pentru consumatorii casnici din centrul și sudul țării, tariful la SA”RED-Nord” este mai mare cu peste 31% , iar la SA”RED Nord-Vest” cu peste 51%. Ca urmare, tariful de furnizare a energie electrice consumatorilor casnici, instalațiile cărora sînt conectate la rețelele electrice de distribuție ale SA ”RED Nord-Vest” sunt mai mari, depășind tariful de furnizare a energie electrice în zona SA”RED - Nord” cu 6% și pe cel de furnizare a energiei electrice în zona de centru și sud a republicii cu peste 13%.

Mai mult ca atît, SA”RED Nord-Vest” este cea mai mică întreprindere de distribuție a energiei electrice, însă cu dificultăți mai mari de activitate. Comparând situația existentă la SA ”RED Nord-Vest” și la SA ” RED -Nord” se constată că, mijloacele fixe ale acestei societăți au cel mai înalt grad de uzură, de circa 72%, în comparație cu 58% la SA”RED-Nord” iar investițiile efectuate anual de către SA RED Nord-Vest” sînt cu peste 43% mai puține decît cele efectuate de SA ”RED-Nord”. Avînd un capital propriu de 278 mil. lei, datoriile SA ”RED Nord-Vest” depășesc 215 mil. lei, iar pierderile nerepartizate al anilor precedenți fiind de 42 mil. lei, pe când SA„RED-Nord” este o întreprindere mai profitabilă și avantajoasă, profitul anilor precedenți nerepartizat al acestei societăți fiind de circa 562 mil lei, capitalul propriu constituind 871 mil. lei, iar datoriile societății fiind de doar de 84 mil lei.

Una din problemele SA ”RED Nord-Vest” este legată de structura rețelelor electrice de distribuție, de structura consumatorilor și de structura consumului de energie electrică. În zona de deservire al acestei întreprinderi la 1 km de rețea sînt conectați cel mai puțini consumatori, în mediu 19 consumatori, în comparație cu 24 consumatori la SA”RED-Nord” și 23 consumatori la SA ”RED Union Fenosa”. De asemenea, la un consumator conectat la rețelele electrice ale SA”RED Nord-Vest” în mediu îi revine peste 52, 2 m de rețea, pe când la un consumator din zona SA” RED-Nord” îi revin doar 41, 4 m de rețea, iar la un consumator din zona SA ”RED Union Fenosa” - 44,2 m . La rețelele electrice de distribuție din zona deservită de SA ”RED Nord-Vest” în total sunt conectate instalațiile electrice a 179 mii consumatori, dintre care circa 173,6 mii (97%) sunt consumatori casnici, pe cînd în zona de deservire a SA ”RED-Nord” ponderea consumatorilor casnici constituie mai puțin de 95% (287,6 mii din totalul de 303,5 mii consumatori), iar în zona deservită de SA ”RED Union Fenosa” consumatorii casnici constituie 96,5% (765,2 mii din totalul 792,3 mii consumatori). Ca rezultat, consumul mediu lunar de energie electrică ce revine unui consumator din zona deservită de SA ”RED Nord-Vest” este cel mai mic din țară, constituind doar 136 kWh, în comparație cu 151 kWh în zona deservită de SA”RED-Nord” și în comparație cu 282,4 kWh în zona deservită de SA ”RED Union Fenosa”, pe când numărul de salariați ce îi revine unui consumator la SA”RED Nord-Vest” fiind cu peste 45% mai mare decât la SA”RED-Nord” și de circa 4 ori mai mare decât la SA „RED Union Fenosa” (*din motivul externalizării serviciile*). Toate acestea au condus la situația că, costurile de capital, precum și costurile totale ale SA ”RED Nord-Vest” raportate la 1 kWh energie electrică distribuită sînt cele mai mari din cele trei întreprinderi de distribuție din țară, ce și a impus stabilirea unor tarife mai mari pentru consumatorii din această zonă

Avînd în vedere cele expuse mai sus, Ministerul Economiei propune Guvernului Republicii Moldova spre aprobare proiectul de Hotărâre de Guvern cu privire la reorganizarea unor societăți pe acțiuni, prin care se prevede reorganizarea SA „Reţelele Electrice de Distribuţie Nord” prin fuziune (absorbție) a SA „Reţelele Electrice de Distribuţie Nord-Vest” (în calitate de societate absorbită).

***Principalele prevederi ale proiectului și evidențierea elementelor noi***

Conform proiectului hotărârii Guvernului, SA ”Rețelele Electrice de Distribuție Nord” urmează a fi reorganizată, prin absorbția SA ”Rețelele Electrice de Distribuție Nord-Vest”.

Urmare a reorganizării, acțiunile, patrimoniul și unitățile de personal ale SA ”RED Nord-Vest” (în calitate de societate absorbită) se vor transmite SA ”RED-Nord” (în calitate de societate absorbantă), aceasta din urmă fiind succesorul de drepturi și obligații depline al SA ”RED Nord-Vest”. Pentru reorganizarea propusă se oferă un termen de 4 luni, în limitele căruia urmează:

1) să se realizeze reorganizarea societăților numite, conform prevederilor art.93 și 94 din Legea nr. 1134-XIII din 2 aprilie 1997 privind societățile pe acțiuni;

 2) urmare a absorbției SA ”RED Nord-Vest” , SA ”RED-Nord” va elabora noua structură organizatorică și va aproba statele de personal a societății reorganizate, va efectua reangajarea personalului SA”RED Nord-Vest”, va crea comisiile de soluționare a disputelor, va identifica, analiza şi evalua riscurile care pot apărea în procesul reorganizării, va organiza și asigura desfășurarea activității de distribuție a societății reorganizate în conformitate cu prevederile Legii nr.107 din 27.05.2016 cu privire la energie electrică și Legii privind societățile pe acțiuni nr. 1134 din 02 0.4 1997, va pregăti și prezenta la Agenția pentru Reglementare în Energetică materialele necesare pentru perfectarea licenței de activitate, pentru aprobarea tarifelor de distribuție a energiei electrice necesar de a fi aplicate de SA ”RED-Nord” după reorganizare, etc.

3) întru garantarea respectării legislației muncii și termenului indicat în proiectul hotărârii, conducătorul SA ”RED Nord-Vest”, odată cu publicarea prezentei hotărâri, va preaviza personalul societății cu privire la fuziunea (absorbția) acesteia şi transferul personalului în cadrul SA ”RED-Nord”, conform prevederilor legislației muncii. Disponibilizarea salariaților care vor refuza transferul sau care nu vor fi angajați la SA ”RED-Nord” urmează să se facă în conformitate cu legislația muncii în vigoare.

***Fundamentarea economico-financiară***

Implementarea prevederilor proiectului nu implică cheltuieli de la bugetul de stat și nici cheltuieli suplimentare ale societăților reorganizate. Dimpotrivă, pe termen mediu și lung, în rezultatul reorganizării vor fi reduse cheltuielile societății reorganizate și, în primul rînd, a cheltuielilor ce țin de întreținerea subdiviziunilor administrative și de conducere cu eliminarea costurilor redundante.

***Analiza de impact al proiectului***

Prevederile proiectului Hotărârii de Guvern vor contribui la crearea unui sistem de distribuție a energiei electrice în nordul Republicii Moldova mai bine organizat, funcțional, optimizat şi consolidat, în special în partea ce se referă la venituri și cheltuieli, la calitatea serviciilor prestate utilizatorilor de rețea și consumatorilor conectați la rețelele electrice de distribuție ale societății reorganizate. Mai mult ca atât, toți consumatorii de energie electrică din zona de nord a Republicii Moldova, prin tarifele aprobate, și calitatea serviciilor prestate, vor fi tratați în mod egal, în condiții transparente și nediscriminatorii.

Alături de motivația prezentată mai sus, la baza proiectului de fuziune au stat și următoarele argumente:

 - eficientizarea actului de decizie managerial, datorită experienței profesionale și manageriale care există în societățile implicate în fuziune prin optimizarea realizării obiectivelor de activitate și de eliminare a costurilor redundante;

 - o mai bună gestionare și utilizare a forței de muncă existente;

 - eliminarea paralelismelor și dublărilor din cadrul structurilor administrative și de conducere, precum și în unele structuri de producere ale societăților implicate în fuziune și reducere a costurilor de întreținere a acestora;

- comasarea acestor două societăți va duce la creșterea surselor proprii de finanțare a proiectelor de investiții, îndreptarea acestora în renovarea rețelelor electrice de distribuție care au un grad avansat de uzură și care generează costuri mari de întreținere, ridicarea eficienței și îmbunătățirea calității serviciilor prestate,

- stabilirea în toată zona de nord a Republicii Moldova a unor tarife de distribuție, precum și de furnizare a energiei electrice reieșind din costurile justificate, real necesare, și unice pentru toți consumatorii.

De asemenea, reorganizarea SA” RED Nord”, prin fuziune (absorbție) a SA ”RED Nord-Vest”, va îmbunătăți situația economico -financiară în sectorul electroenergetic gestionat de către stat, și va face ca societatea reorganizată să devină mai atractivă pentru investitori.

***Modul de încorporare în sistemul actelor normative în vigoare***

Pentru asigurarea implementării prevederilor proiectului va fi necesară modificarea unor acte normative care reglementează piața energiei electrice și serviciul/activitatea de distribuție, precum și realizarea aspectelor aferente perfectării licențelor și actelor permisive de activitate, de modificare a tarifelor, de contractare a serviciilor prestate, ce țin de activitatea nemijlocită a societăților vizate de prezentul proiect de Hotărâre de Guvern.

În acest context, se solicită respectuos, susținerea acestui proiect de Hotărâre a Guvernului cu privire la reorganizarea unor societăți pe acțiuni.

**Viceministru Vitalie IURCU**